Forslag til Rådets afgørelse om Kommissionens aktiviteter i forbindelse med analyse, forskning, samarbejde og aktioner på beskæftigelsesområdet (ESSEN) (95/C 235/06) (Tekst af betydning for EØS) KOM(95) 250 endelig udg. - 95/0149(CNS)

(Forelagt af Kommissionen den 19. juni 1995)

RÅDET FOR DEN EUROPÆISKE UNION HAR -

under henvisning til traktaten om Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget,

under henvisning til Rådets tidligere resolutioner om beskæftigelses- og arbejdsmarkedspolitikken (1),

under henvisning til den resolution Europa-Parlamentet har forelagt stats- og regeringscheferne, der var forsamlet på mødet i Det Europæiske Råd i Essen den 9. og 10. december 1984, og

ud fra følgende betragtninger:

I henhold til artikel 118 i traktaten har Kommissionen til opgave at fremme et snævert samarbejde mellem medlemsstaterne på det sociale og arbejdsmarkedsmæssige område, især for så vidt angår beskæftigelsen og erhvervsuddannelse;

stats- og regeringscheferne, der var forsamlet i Det Europæiske Råd den 10. og 11. december 1993, godkendte den strategi for udviklingen på mellemlang sigt, der foreslås i Kommissionens hvidbog om vækst, konkurrenceevne og beskæftigelse;

i dens sociale handlingsprogram på mellemlang sigt har Kommissionen gjort opmærksom på, at den har til hensigt at fremsætte forslag om en ny strategi for dens aktiviteter i forbindelse med analyse, forskning, samarbejde og aktioner, der er med til at sikre et snævrere og mere effektivt samarbejde mellem den og medlemsstaterne om beskæftigelses- og arbejdsmarkedspolitikken samt en rationalisering af dens forskningsaktiviteter og indsats i forbindelse med beskæftigelsespolitikken;

i deres konklusioner på mødet i Essen i december 1994 understregede stats- og regeringscheferne, der var forsamlet i Det Europæiske Råd, at bekæmpelsen af arbejdsløsheden og indsatsen for at skabe ligestilling er og fortsat skal være prioriterede opgaver i EU;

på samme møde indkredsede Det Europæiske Råd fem store aktionsområder til fordel for beskæftigelsen og opfordrede medlemsstaterne til at omsætte Det Europæiske Råds henstillinger til et flerårigt program, idet der tages hensyn til deres særlige økonomiske, sociale og arbejdsmarkedsmæssige situation;

Det Europæiske Råd opfordrede desuden Rådet af social- og arbejdsministre og Rådet af økonomi- og finansministre samt Kommissionen til opmærksomt at følge udviklingen i beskæftigelsen, at se nærmere på medlemsstaternes politikker og hvert år aflægge beretning om de fremskridt, der bliver gjort på arbejdsmarkedet;

i sin meddelelse af 8. marts 1995 (2) fremsatte Kommissionen forslag om den politiske opfølgning af Det Europæiske Råd i Essen;

Kommissionen finder det nødvendigt at supplere den multilaterale overvågningsproces, som Rådet for nylig fremsatte forslag om, med en omstrukturering og styrkelse af alle dens analyseaktiviteter i forbindelse med arbejdsmarkedet og beskæftigelsespolitikken;

denne nye strategi kan uden derved at anfægte medlemsstaternes ansvar i forbindelse med forbedring af beskæftigelsen give bedre resultater på EU-plan, ved at man indkredser og stimulerer god praksis og gode strategier samt opfordrer til nyskabelser og udveksling af relevante erfaringer;

forbedring af beskæftigelsen er en prioriteret opgave i EU og medlemsstaterne, som kræver en mobilisering af alle deres strategier, og at de aktioner, der gennemføres på alle niveauer, supplerer hinanden;

den betydning, som tillægges samarbejdet med arbejdsmarkedets parter og mobiliseringen af alle involverede på lokalt, regionalt og nationalt plan samt på EU-plan;

i henhold til den interinstitutionelle aftale om budgetdisciplin er det nødvendigt, at de aktioner, der iværksættes på Kommissionens initiativ, har fornøden juridisk hjemmel;

i traktaten er der ikke for så vidt angår de pågældende foranstaltninger fastsat andre beføjelser end dem, der er omhandlet i artikel 235 -

TRUFFET FØLGENDE AFGØRELSE:

Artikel 1

Der fastlægges for perioden 1. januar 1996 til 31. december 2000 en fællesskabsaktion, for så vidt angår Kommissionens aktiviteter i forbindelse med analyse, forskning, samarbejde og aktioner på beskæftigelsesområdet (ESSEN).

Artikel 2

Hensigten med aktionen er at indføre en ny strategi for analyse, forskning, samarbejde og aktioner på beskæftigelsesområdet, således at denne strategi kommer til at danne grundlag for løbende udvekslinger af oplysninger og erfaringer vedrørende beskæftigelsen. Denne nye strategi bidrager til udviklingen af de aktioner, der gennemføres i medlemsstaterne i overensstemmelse med de retningslinjer, der er fastlagt herfor i Kommissionens hvidbog om vækst, konkurrenceevne og beskæftigelse, og de beslutninger, der blev truffet på Det Europæiske Råds møde i Essen.

Strategien sigter mod på EU-plan at fremme analysen af arbejdsmarkedet og beskæftigelsespolitikken, at medvirke til indkredsningen og overførslen af god praksis samt at udvikle en aktiv politik for en formidling af de opnåede resultater.

Artikel 3

For at nå de i artikel 2 fastsatte mål kan Kommissionen i samarbejde med de berørte parter fremme og/eller støtte finansieringen af følgende foranstaltninger:

a) Etablering af en række permanente mekanismer for observation, opfølgning og udveksling af sammenlignelige oplysninger og gennemførelsen af undersøgelser af beskæftigelsespolitikken og beskæftigelsessystemerne som fastsat i Kommissionens hvidbog om vækst, konkurrenceevne og beskæftigelse, samt af tendenserne i udviklingen på arbejdsmarkedet og processen i forbindelse med skabelsen af nye arbejdspladser i medlemsstaterne og EU.

b) Metodologisk og teknisk støtte til forsøg med henblik på at indkredse og overføre god praksis på områder såsom tilrettelæggelse af arbejdet, regionale og lokale initiativer, der gør det muligt at skabe job, der imødekommer de nye behov, samt foranstaltninger til fordel for visse grupper, der i særlig grad er berørt af arbejdsløsheden.

c) Gennemførelse af alle de aktioner, der er hensigtsmæssige i forbindelse med den bredest mulige formidling af resultaterne af de initiativer, der er blevet taget, herunder medvirken til udarbejdelsen af regelmæssige rapporter om beskæftigelsessituationen.

Artikel 4

Kommissionen sikrer sammenhængen og synergien mellem de initiativer, der tages i medfør af denne ordning, og dem, der tages i forbindelse med alle EU's politikker.

Kommissionen og medlemsstaterne tilstræber, at de aktiviteter i forbindelse med analyse, forskning, samarbejde og aktioner, de iværksætter i medfør af ESSEN, supplerer de initiativer, der tages i forbindelse med strukturfondene, rammeprogrammet for forskning og udvikling og det fjerde handlingsprogram om lige muligheder for kvinder og mænd samt initiativer vedrørende erhvervsuddannelse, navnlig inden for rammerne af LEONARDO DA VINCI-programmet.

Artikel 5

Associerede lande i Det Europæiske Økonomiske Samarbejdsområde, lande i Central- og Østeuropa, Cypern og Malta samt partnerlande i Middelhavsområdet kan i henhold til en række bestemmelser, der skal fastsættes i forbindelse med EU's relationer med disse lande, deltage i nogle af aktiviteterne.

Artikel 6

Kommissionen sikrer gennemførelsen heraf i overensstemmelse med denne afgørelse. I den forbindelse samarbejder Kommissionen med medlemsstaterne, bl.a. gennem informering og inden for rammerne af en regelmæssig høring af højt placerede embedsmænd med ansvar for beskæftigelsesområdet.

Artikel 7

Arbejdsmarkedets parter inddrages i de aktioner, der iværksættes. Det Stående Udvalg for Beskæftigelse udgør i den forbindelse et særdeles godt forum, når resultaterne af de iværksatte aktioner skal drøftes.

Artikel 8

Kommissionen forelægger senest den 31. december 2001 Rådet, Europa-Parlamentet, Det Økonomiske og Sociale Udvalg samt Regionsudvalget en endelig rapport om resultaterne af den iværksatte aktion.

Artikel 9

Denne afgørelse offentliggøres i De Europæiske Fællesskabers Tidende.

(1) Rådets resolution af 12. juli 1992 om en fællesskabsaktion til bekæmpelse af arbejdsløsheden (EFT nr. C 186 af 21. 7. 1982, s. 1). Rådets resolution af 7. juni 1984 om lokale beskæftigelsesinitiativers bidrag til bekæmpelse af arbejdsløsheden (EFT nr. C 161 af 21. 6. 1984, s. 1). Rådets resolution af 19. december 1984 om bekæmpelse af langtidsledigheden (EFT nr. C 2 af 4. 1. 1985, s. 3). Rådets resolution af 22. december 1986 om et handlingsprogram for øget beskæftigelse (EFT nr. C 340 af 31. 12. 1986, s. 2). Rådets konklusioner af 1. december 1987 om bekæmpelse af langtidsledighed (EFT nr. C 340 af 31. 12. 1987, s. 1). Rådets resolution af 30. november 1989 om oprettelse af et europæisk observationsorgan for beskæftigelse (EFT nr. C 328 af 30. 12. 1989, s. 1). Rådets resolution af 29. maj 1990 om hjælp til langtidsledige (EFT nr. C 157 af 27. 6. 1990, s. 4).

(2) KOM(95) 74 endelig udg.